།རྩོད་པ་བཟློག་པའི་འགྲེལ་པ་སྨྲ་བ་ངན་སེལ་བཞུགས་སོ། །
༄༅། །ཨོཾ་སྭསྟི། རྩོད་པ་བཟློག་པའི་འགྲེལ་པ་སྨྲ་བ་ངན་སེལ་ཞེས་བྱ་བ།
བླ་མ་དང་འཇམ་པའི་དཔལ་ལ་གུས་པས་ཕྱག་འཚལ་ལོ། །གང་སྐུ་མཛེས་པའི་འོད་ཀྱི་
དྲ་བ་ཅན། །དཔག་ཡས་འདོད་རྒུ་སྩོལ་བའི་ཡིད་བཞིན་ནོར། །གཅིག་ཏུ་བསིལ་བའི་
བདུད་རྩིས་འགྲོ་ཀུན་གྱི། །སེམས་ཀྱི་ཐ་བ་འཚེད་པར་མཛད་པ་རྒྱལ། །གང་གི་ལེགས་
བཤད་དཔག་བསམ་རྐང་འཐུང་གིས། །ཐར་འདོད་རྣམས་ལ་ཕན་བདེའི་འབྲས་སྩོལ་
ཞིང༌། །རྟེན་འབྱུང་རིགས་པའི་གྲིབ་བསིལ་ཕུན་ཚོགས་ཀྱིས། །དངོས་འཛིན་གདུང་བ་ཞི་
མཛད་ལ་བཏུད་ནས། །ཆགས་རྨོངས་མི་བཟད་གདོན་གྱིས་བརླམས་གྱུར་པས། །ལྟ་
ངན་མུ་ཅོར་སྨྲ་བའི་དངོས་སྨྲ་ཡི། །རྩོད་ངན་བསལ་ཕྱིར་རྩོད་པ་བཟློག་པའི་གཞུང༌། །ཀླུ་
སྒྲུབ་ལུགས་ལ་བརྟེན་ནས་གསལ་བར་དབྱེ། །འདི་འཆད་པ་ལ་དོན་གཉིས་ཏེ། མཚན་
གྱི་དོན་དང་། གཞུང་གི་དོན་ནོ། །
དང་པོ་ལ་གཉིས་ཀྱི་དངོས་ལ། མཚན་སྒྱུར་བ་ནི། རྒྱ་གར་ལེགས་སྦྱར་གྱི་
སྐད་དུ་ནི། བི་གྲ་ཧ་དང་། བྱ་བརྟ་ནི་དང་། ཀ་རི་ཀ་དང་། ན་མ་ནི། བོད་ཀྱི་སྐད་དུ་ན།
རྩོད་པ་དང་། བཟློག་པ་དང་། ཚིག་ལེའུར་བྱས་པ་དང་། ཞེས་བྱ་བ་ཞེས་པའོ། །མཚན་
བཤད་པ་ནི། ཅིའི་ཕྱིར་དེ་སྐད་ཅེས་བྱ་ན། དངོས་པོ་ཐམས་ཅད་རང་བཞིན་གྱིས་མེད་
པར་དབུ་མ་པས་སྨྲས་པ་ལ་དངོས་པོར་སྨྲ་བས་དབུ་མ་པའི་ཕྱོགས་སུན་དབྱུང་བ་དང་
རང་ཕྱོགས་ཁས་ལེན་པའི་མཚན་ཉིད་ཅན་གྱི་རྩོད་པ་བཟློག་པའི་རིགས་པ་རྣམས་རྐང་
བཞི་པའི་ཚིགས་བཅད་ཀྱི་ཚིགས་སུ་བཅད་པར་བསྡེབས་ནས་སྟོན་པས་སོ། །ཅི་ལས་
354

རྩོད་པ་བཟློག་པའི་འགྲེལ་པ་སྨྲ་བ་ངན་སེལ།
བཏགས་པ་ནི། ཡུལ། དཔེ། གང་ཟག །དོན་གྱི་གནས་སྐབས་ཏེ་བསྡུ་ན་བཏགས་པའི་
གནས་སྐབས་བཞི་ལས་བརྗོད་བྱ་རྗོད་བྱེད་བྱེད་ལས་ལ་བཏགས་སོ། །གཉིས་པ་ཕྱག་
ནི༑ དམིགས་མེད་ཀྱི་བྱམས་པས་སེམས་ཅན་ལ་ཁྱབ་པས་འཇམ་པ། དཔལ་ཕུན་
ཚོགས་ཀྱི་འབྱུང་གནས་དང་ཀུན་གྱི་དཔལ་མགོན་དུ་གྱུར་པས་དཔལ། ཀུན་རྟོག་གི་
མཚན་ཉིད་ཅན་ཉོན་མོངས་པ་རྣམས་ཀྱིས་བྱིས་པར་གྱུར་པའི་མ་དག་པའི་ས་ལས་
འདས་ཏེ་དག་པའི་ས་ལ་གནས་པས་གཞོན་ནུར་གྱུར་པ་ལ་སྒྱུར་བྱེད་དམ་ཡི་གེ་པས་
མགོས་བཏུད་པའི་ཚུལ་གྱིས་ཕྱག་འཚལ་བའོ། །
གཉིས་པ་ལ་གསུམ་ལས། དང་པོ་གང་གིས་མཛད་པ་ནི། འདི་སུས་མཛད་
སྙམ་ན། སྤྲིན་ཆེན་པོ་ལས། ཀུན་དགའ་བོ་ལི་ཙ་བྱི་གཞོན་ནུ་སེམས་ཅན་ཐམས་ཅད་
ཀྱིས་མཐོང་ན་དགའ་བ་ཞེས་བྱ་བ་འདི་ནི། ང་མྱ་ངན་ལས་འདས་ནས་ལོ་བཞི་བརྒྱ་ལོན་
པ་ན་ཀླུ་ཞེས་བྱ་བའི་དགེ་སློང་དུ་གྱུར་ནས་ངའི་བསྟན་པ་རྒྱས་པར་རབ་ཏུ་བསྟན་ཏེ་
མཐར་གྱི་རབ་ཏུ་དང་པའི་འོད་ཅེས་བྱ་བའི་འཇིག་རྟེན་གྱི་ཁམས་སུ་ཡེ་ ཤེས་འབྱུང་
གནས་འོད་ཅེས་པར་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་
སངས་རྒྱས་སུ་འགྱུར་རོ་ཞེས་གསལ་བར་ལུང་བསྟན་པའི་འཕགས་པ་ཀླུ་སྒྲུབ་བོ། །
གཉིས་པ་ཇི་ལྟར་མཛད་པ་ནི། རྩ་ཤེར། དངོས་པོ་རྣམས་ཀྱི་རང་བཞིན་ནི།།
རྐྱེན་ལ་སོགས་ལ་ཡོད་མ་ཡིན། །བདག་གི་དངོས་པོ་ཡོད་མིན་ན། །གཞན་གྱི་དངོས་པོ་
ཡོད་མ་ཡིན། །ཞེས་པ་ལ་རྒལ་བའི་ལན་བཏབ་ པའི་ཕྱིར་ རབ་བྱེད་ འདི་ མཛད་ དེ།
དེའང་རང་རྒྱུད་པའི་བསྟན་བཅོས་ཡིན་པ་བསལ་བའི་ཕྱིར་ཐོག་མར་མཆོད་བརྗོད་མ་
བརྗོད་དོ། །
གསུམ་པ་བསྟན་བཅོས་དངོས་ལ་གསུམ། ཕྱོགས་སྔ་དགོད༌པ༌དང༌ ། དེ་
355

སཾ་བྷོ་ཊའི་དབོན་བརྒྱུད་དཔེ་ཚོགས་ལས། བླ་མ་དམ་པ་བསོད་ནམས་རྒྱལ་མཚན་ཞབས་ཀྱི་གསུང་འབུམ། ༼ཉ༽
དག་གི་ལན་བརྗོད་པ། དྲིན་ལན་གྱི་ཕྱག་གོ །དང་པོ་ལ་བཅུ་ལས། དང་པོ་ཚིག་ལ་
བརྟགས་ན་སྟོང་པར་མི་འཐད་པ་ནི། གལ་ཏེ་འབྲས་བུའི་དངོས་པོ་ཆོས་ཅན། དེ་ཐམས་
ཅད་ཀྱི་རང་བཞིན་མེད་དེ།
དེ་ཐམས་ཅད་ཀྱི་རང་བཞིན་ནི་རྒྱུ་དང་རྐྱེན་དང་རྒྱུ་རྐྱེན་
ཚོགས་པ་དང༌། ཚོགས་པ་ལས་ཐ་དད་པ་ཀུན་ལ་ཡོད་པ་མིན་པའི་ཕྱིར། དེས་ན་སྟོང་པ་
ཡིན་ཏེ། དཔེར་ན་མྱུ་གུ་ནི་རྒྱུ་ས་བོན་དང་རྐྱེན་འབྱུང་བཞི་རེ་རེ་དང་འདུས་པ་དང་བཞི་པོ་
ཚོགས་པ་དང༌། ཚོགས་པ་མ་གཏོགས་པའི་དངོས་པོ་ཐ་དད་པ་རྣམས་ལའང་མེད་པ་དེའི་
ཕྱིར་མྱུ་གུའི་རང་བཞིན་མེད་ལ་དེ་མེད་པས་སྟོང་པ་ཡིན་པ་བཞིན་ནོ། །ཞེས་དབུ་མ་པས་
སྨྲས་པ་དེ་མི་འཐད་དེ། དེ་ལྟ་ན་དངོས་པོ་ཐམས་ཅད་སྟོང་ངོ་ཞེས་པའི་ཁྱེད་ཀྱི་ཚིག་ཀྱང་
ཆོས་ཅན། རང་བཞིན་མེད་པར་ཐལ། རྒྱུ་འབྱུང་བཞི་དང་ཕན་ཚུན་མཚུངས་ལྡན་གྱི་
སེམས་སེམས་བྱུང་དང་ལྡན་མིན་འདུ་བྱེད་དང་། རྐྱེན་བྲང་དང་ལྐོག་མ་མཆུ་ལྕེ་རྩེ་སོ་
རྐན་སྣ་སྤྱི་བོ་འབད་པ་དང་རྒྱུན་དེ་གཉིས་ཀ་ཚོགས་པ་དང་མ་ཚོགས་པ་ཐ་དད་པ་རྣམས་
ལའང་མེད་པའི་ཕྱིར། འདོད་ན་སྟོང་པ་ཉིད་དུ་ཐལ། དེའང་འདོད་ན་འདིས་དངོས་པོ་
ཐམས་ཅད་ཀྱི་རང་བཞིན་བཟློག་པར་མི་ནུས་པར་ཐལ་ཏེ། མེ་མེད་པས་སྲེག་པ་དང་
མཚོན་ཆ་མེད་པས་གཅད་པ་དང་ཆུ་མེད་པས་འབང་མི་ནུས་པ་བཞིན་ནོ། །འདོད་ན་དེས་
དངོས་པོ་ཐམས་ཅད་ཀྱི་རང་བཞིན་བཀག་གོ་ཞེས་སྨྲས་པ་དེ་མི་རུང་ལ། འོན་ཏེ་དེ་ལྟ་
བུའི་ཚིག་དེ་རང་བཞིན་དང་བཅས་པས་སྟོང་པ་མིན་པའི་ཕྱིར་དེས་དངོས་པོ་ཐམས་ཅད་
ཀྱི་རང་བཞིན་བཀག་གོ་སྙམ་དུ་སེམས་ནའང་དངོས་པོ་ཐམས་ཅད་སྟོང་པར་ཁྱོད་ཀྱིས་
དམ་བཅས་པ་སྔ་མ་ཉམས་ཏེ་ཚིག་དེའང་ཐམས་ཅད་ཀྱི་ནང་དུ་འདུས་པས་སོ། །ཅི་སྟེ་
ཐམས་ཅད་སྟོང་བཞིན་དུ་ཚིག་དེ་མི་སྟོང་པ་ཡིན་ན་སྨྲ་བ་མུ་དྲུག་ཏུ་འགྱུར་ཏེ། འདི་ལྟར་
ཚིག་དེའང་སྟོང་པར་ཐལ། ཐམས་ཅད་ཀྱི་ནང་དུ་འདུས་པའི་ཕྱིར། འདོད་ན་དེས་དངོས་
356

རྩོད་པ་བཟློག་པའི་འགྲེལ་པ་སྨྲ་བ་ངན་སེལ།
པོ་ཐམས་ཅད་ཀྱི་རང་བཞིན་འགོག་པ་མི་འཐད་པར་ཐལ། སྟོང་པ་ཡིན་པའི་ཕྱིར་ཞེས་
པའི་མུ་དང་། མ་ངེས་ན་དེ་ཆོས་ཅན། དེས་རང་ཉིད་ཀྱང་སྟོང་པར་བསྟན་པར་ཐལ།
ཐམས་ཅད་མི་སྟོང་པ་བཀག་པའི་ཕྱིར། འདོད་ན་དེས་དངོས་པོ་ཐམས་ཅད་ ཀྱི་ རང་
བཞིན་འགོག་པ་མི་འཐད་པར་ཐལ། སྟོང་པ་ཡིན་པའི་ཕྱིར་ཞེས་པའི་མུ་དང༌། ཐམས་
ཅད་སྟོང་ཡང་ཚིག་དེ་ནི་མི་སྟོང་ཞེ་ན། དེ་ཆོས་ཅན། ཐམས་ཅད་ཀྱི་ནང་དུ་མ་འདུས་པར་
ཐལ། མི་སྟོང་པའི་ཕྱིར། མ་ངེས་ན་དངོས་པོ་ཐམས་ཅད་སྟོང་པར་སྒྲུབ་པའི་མི་མཐུན་
པའི་དཔེར་ཐལ། ཐམས་ཅད་ཀྱི་ནང་དུ་མ་འདུས་ཤིང་མི་སྟོང་པ་ཡིན་པའི་ཕྱིར་ཞེས་པའི་
མུ་དང་། མ་གྲུབ་ན་དེ་ཆོས་ཅན། སྟོང་པར་ཐལ། ཐམས་ཅད་ཀྱི་ནང་དུ་འདུས་པའི་ཕྱིར།
འདོད་ན་རང་བཞིན་འགོག་པ་མི་འཐད་པར་ཐལ་ཞེས་པའི་མུ་དང༌། མ་ངེས་ན་ཁྱོད་ཀྱི་
ལུགས་ལ་ཆོས་ཅན། དངོས་པོ་སྟོང་ཡང༌བྱ་བྱེད་ནུས་པ་གཅིག་སྲིད་པར་ཐལ། རང་
བཞིན་མེད་ཅེས་པའི་ཚིག་དེ་སྟོང་པ་ཡིན་ཡང་རང་བཞིན་འགོག་ནུས་པའི་ཕྱིར། འདོད་
ནའང་མིན་ཏེ། · རི་བོ་རྭ་སོགས་ཀྱང་དོན་བྱེད་ནུས་པར་ཐལ་བས་སོ། །གལ་ཏེ་རང་
བཞིན་མེད་པར་སྒྲུབ་པའི་མི་མཐུན་དཔེར་གྱུར་ན་མི་རུང་ངོ་སྙམ་ནས་སྟོང་པ་ཡིན་པས་
བྱ་བྱེད་མི་ནུས་སོ་ཞེ་ན། རང་བཞིན་མེད་ཅེས་པའི་ཁྱོད་ཀྱི་ཚིག་དེ་ཆོས་ཅན། དངོས་པོ་
ཐམས་ཅད་ཀྱི་རང་བཞིན་འགོག་པའི་བྱ་བ་བྱེད་མི་ནུས་པར་ཐལ། སྟོང་པ་ཡིན་པའི་
ཕྱིར་ཞེས་པའི་མུ་དང་དྲུག་གོ །སྐྱོན་གཞན་ཡང་དབུ་མ་པ་ཆོས་ཅན། དངོས་པོ་ཁ་ཅིག་ནི་
སྟོང་ལ་ཁ་ཅིག་ནི་མི་སྟོང་ཞེས་དངོས་པོ་རྣམས་མི་འདྲ་བ་ཉིད་དུ་ཐལ། རང་བཞིན་མེད་
ཅེས་པའི་ཚིག་ནི་མི་སྟོང་པ་ཡིན་ལ་དངོས་པོ་ཐམས་ཅད་ནི་སྟོང་པ་ཡིན་པའི་ཕྱིར། འདོད་
ནས་དེ་ལྟར་ཡིན་ན་དེ་ལྟར་སྒྲུབ་བྱེད་ཀྱི་གཏན་ཚིགས་ཀྱི་ཁྱད་པར་བརྗོད་པར་བྱས་
ཏེ་བརྗོད་པར་རིགས་པར་ཐལ་བ་ལས་མ་བརྗོད་པའི་ཕྱིར། དངོས་པོ་ཐམས་ཅད་རང་
357

སཾ་བྷོ་ཊའི་དབོན་བརྒྱུད་དཔེ་ཚོགས་ལས། ·བླ་མ་དམ་པ་བསོད་ནམས་རྒྱལ་མཚན་ཞབས་ཀྱི་གསུང་འབུམ།
བཞིན་སྟོང་པའོ་ཞེས་བརྗོད་པ་དེ་མི་རུང་ངོ་། །གཞན་ཡང་ཁ་ཅིག་སྒྲ་མ་འབྱིན་ཅེས་
བདག་ཉིད་སྒྲ་འབྱིན་པ་ན་སྒྲ་དེས་སྒྲ་ལྡོག་པར་བྱེད་པ་ལྟ་བུར་ཐམས་ཅད་སྟོང་ངོ་ཞེས་
པའི་ཚིག་གིས་ཐམས་ཅད་ཀྱི་རང་བཞིན་བཟློག་གོ་ཞེས་ཁྱོད་ཀྱི་བློས་སེམས་ན། དེའང་
མི་འཐད་དེ། སྒྲ་མ་འབྱིན་ཅིག་ཅེས་བྱ་བའི་ཚིག་འདི་ལ་སྒྲའི་བདག་ཉིད་དུ་ནི་ཡོད་པ་
ཡིས་སྒྲ་འབྱུང་བར་འགྱུར་བ་དེ་བཟློག་པ་ཡིན་པས་ཁྱེད་དབུ་མ་པས་རང་བཞིན་ཡོད་
པའི་ཚིག་གིས་དངོས་པོའི་རང་བཞིན་འགོག་ན་དཔེ་དོན་མཚུངས་ཀྱང་དེ་ལྟར་མི་འདོད་
ཀྱི་ཚིག་དང་དངོས་པོའི་རང་བཞིན་གཉིས་ཀ་ཡོད་པ་མིན་པར་འདོད་པས་དཔེ་དོན་མི་
མཐུན་ནོ། །དངོས་སྨྲ་བ་ཁྱོད་ལའང༌། དངོས་པོའི་རང་བཞིན་འགོག་པའི་ཚིག་ཆོས་ཅན།
དེ་མི་རུང་ངོ་ཞེས་འགོག་པར་བྱེད་པའང་མི་འཐད་པར་ཐལ། སྟོང་པ་ཡིན་པའི་ཕྱིར་ཞེས་
དེ་ལྟར་དབུ་མ་པས་འདོད་ན་ཐལ་བ་དེའང་སུན་འབྱིན་ནུས་ཀྱི་ཐལ་བ་བཟང་པོ་མིན་ཏེ།
དབུ་མས་ཁྱེད་ཀྱིས་སྔར་དངོས་པོ་ཐམས་ཅད་རང་བཞིན་གྱིས་སྟོང་པར་དམ་བཅས་པའི་
མཚན་ཉིད་ཀྱིས་ན་ཁྱོད་ལའང་ཐལ་བ་དེ་ལྟ་བུའི་སྐྱོན་ཡོད་ཀྱི་དངོས་སྨྲ་བ་ངེད་ཀྱིས་དེ་
ལྟར་ཁས་མ་བླངས་ཀྱི་དངོས་པོ་རྣམས་རང་བཞིན་དང་བཅས་པར་ཁས་བླངས་པས་སྐྱོན་
དེ་ངེད་ལ་མེད་དོ། །
གཉིས་པ་ཚད་མ་བཞིས་དམིགས་ནས་བཟློག་པ་མི་འཐད་པ་ནི། རེ་
ཞིག་གལ་ཏེ་དངོས་པོ་རྣམས་ཁྱོད་ཀྱིས་མངོན་སུམ་གྱིས་དམིགས་ནས་ཐམས་ཅད་སྟོང་
ངོ་ཞེས་དངོས་པོའི་རང་བཞིན་བཟློག་པར་བྱེད་པ་རིགས་པ་ཡིན་ནའང་མངོན་སུམ་གང་
གིས་དངོས་པོ་རྣམས་དམིགས་པར་འགྱུར་བའི་མངོན་སུམ་དེ་ནི་སྟོང་པར་ཐལ། དངོས་
པོ་ཐམས་ཅད་ཀྱི་ནང་དུ་འདུས་པའི་ཕྱིར། འདོད་ན་དེས་དངོས་པོ་རྣམས་དམིགས་པ་
མེད་པ་ཡིན་པར་ཐལ། དེའང་འདོད་ན་དེས་དངོས་པོ་རྣམས་དམིགས་ནས་འགོག་པ་
358

རྩོད་པ་བཟློག་པའི་འགྲེལ་པ་སྨྲ་བ་ངན་སེལ།
ཡང་མི་འཐད་པར་ཐལ་བས་དངོས་པོ་ཐམས་ཅད་སྟོང་པའོ་ཞེས་སྨྲས་པ་དེ་མི་འཐད་དོ།།
འོན་ཏེ་དངོས་པོ་སྟོབས་ཀྱི་རྗེས་དཔག་དང་། ལུང་ཚད་མ་དང་། དཔེས་འཇལ་བས་
དངོས་པོ་ཐམས་ཅད་དམིགས་ནས་དངོས་པོ་ཐམས་ཅད་ཀྱི་རང་བཞིན་བཟློག་པར་བྱེད་
དོ་སྙམ་ན་དེའང་མི་འཐད་དེ། དེ་ནི་མངོན་སུམ་སྟོང་པར་སྔར་བསྟན་པ་ཉིད་ཀྱིས་ནི་ལན་
བཏབ་པ་ཡིན་ཏེ། མངོན་སུམ་བཞིན་རྗེས་དཔག་དང་ལུང་དང་དཔེས་འཇལ་བ་དང་
རྗེས་དཔག་དང་ལུང་གིས་བསྒྲུབ་བྱའི་དོན་དང་དཔེས་བསྒྲུབ་པར་བྱ་བའི་དོན་གང་ཡིན་
པ་དེ་དག་ཀྱང་ཆོས་ཅན། སྟོང་པ་ཡིན་པར་ཐལ། ཐམས་ཅད་ཀྱི་ནང་དུ་འདུས་པའི་ཕྱིར།
ཁྱབ་པ་ཡོད། དངོས་པོ་ཐམས་ཅད་སྟོང་པ་ཡིན་པའི་ཕྱིར། དེ་བཞིན་དུ་རྗེས་དཔག་ལུང་
དཔེ་འཇལ་རྣམས་ཀྱིས། དངོས་པོ་རྣམས་དམིགས་པར་བྱེད་པ་གང་ཡིན། དེའང་སྟོང་
པར་ཐལ། ཐམས་ཅད་ཀྱི་ནང་དུ་འདུས་པའི་ཕྱིར། འདོད་ན་རྗེས་དཔག་ལུང་དཔེ་
འཇལ་རྣམས་ཆོས་ཅན། དངོས་པོ་རྣམས་དམིགས་པ་མེད་པར་ཐལ། དེ་དང་དེ་དག་གི
བསྒྲུབ་ བྱ་ དང་ དངོས་ པོ་རྣམས་ དམིགས་ པར་ བྱེད་ པ་རྣམས་ སྟོང་ པ་ ཡིན་ པའི་ ཕྱིར།
འདོད་ན་དེས་དངོས་པོ་རྣམས་དམིགས་ནས་དངོས་པོ་རྣམས་ཀྱི་རང་བཞིན་འགོག་པ་མི་
འཐད་པས་དངོས་པོ་རྣམས་སྟོང་པའོ་ཞེས་པ་མི་རུང་ངོ་། །
གསུམ་པ་དུ་མའི་རང་བཞིན་མཐོང་བས་འགོག་པ་མི་འཐད་པ་ནི། སོ་སོ་སྐྱེ་
བོ་དགེ་མི་དགེ་ལུང་མ་བསྟན་ལ་སོགས་པའི་ཆོས་ཀྱི་གནས་སྐབས་མ་ལུས་ལ་མཁས་
པས་བཤད་པ་ཀུན་ལ་དགེ་བ་དག་གི་ཆོས་རྣམས་ལ་དགེ་བའི་རང་བཞིན་ཡིན་པར་ནི་
སེམས་ཤིང་དགེ་བ་ལས་གཞན་པའི་ཆོས་ལྷག་མ་མི་དགེ་བ་རྣམས་དང་སྒྲིབ་ལ་ལུང་མ་
བསྟན་ཉོན་ཡིད་དང་། མ་སྒྲིབ་མ་ལུང་མ་བསྟན་ཀུན་གཞི་དང་། འདོད་པ་གཟུགས་
གཟུགས་མེད་པར་གསུངས་པའི་ཆོས་ཁམས་གསུམ་གྱི་དགེ་མི་དགེ་ལ་སོགས་པ་དང༌།
359

སཾ་བྷོ་ཊའི་དབོན་བརྒྱུད་དཔེ་ཚོགས་ལས། བླ་མ་དམ་པ་བསོད་ནམས་རྒྱལ་མཚན་ཞབས་ཀྱི་གསུང་འབུམ། ༼ཉ༽
ཟག་བཅས་ཟག་མེད་བདེན་བཞི་མཐོང་སྤངས་སྒོམ་སྤངས་སྤང་བྱ་མིན་པའི་ཆོས་ལ་
སོགས་པ་རྣམས་ལ་རང་རང་གི་རང་བཞིན་དུ་སེམས་པ་དེའི་ཕྱིར་ན་དངོས་པོ་ཐམས་ཅད་
ནི་ཆོས་ཅན། རང་བཞིན་མེད་པ་མིན་པར་ཐལ། རྣམ་པ་དུ་མའི་ཆོས་ཀྱི་རང་བཞིན་ལུང་
ལས་མཐོང་བའི་ཕྱིར། དེས་ན་དེ་སྟོང་པར་མི་རུང་བར་ཐལ། རང་བཞིན་མེད་པ་མིན་
པའི་ཕྱིར་རོ། །གཞན་ཡང་ངེས་པར་འབྱིན་པ་རྣམ་བྱང་དང་མཐུན་པའི་སྦྱིན་པ་ལ་སོགས་
པའི་ཆོས་རྣམས་ཀྱི་གནས་སྐབས་ཐ་དད་དུ་མ་གསུངས་པ་དེ་རྣམས་ལ་ངེས་པར་འབྱིན་
པའི་རང་བཞིན་གྱི་ཆོས་རྣམས་སུ་འདུ་ཤེས་པ་དང་། ངེས་འབྱིན་མིན་པ་མི་དགེ་བའི་
ཆོས་རྣམས་དང་བྱང་ཆུབ་ཀྱི་རྒྱུའི་དགེ་བ་རྣམས་དང་བྱང་ཆུབ་ཀྱི་རྒྱུར་མ་གྱུར་པའི་དགེ་
བ་དང་བྱང་ཆུབ་ཕྱོགས་མཐུན་གྱིས་བསྡུས་པའི་དགེ་བ་ལ་སོགས་པ་དང་། མི་དགེ་བ་
དང་ལུང་མ་བསྟན་ལ་སོགས་པའི་ཆོས་གང་ཡིན་པ་རྣམས་ལའང་ཚུལ་སྔ་མ་དགེ་བ་དེ་
བཞིན་དུ་རང་རང་གི་རང་བཞིན་དུ་འདུ་ཤེས་པ་དེའི་ཕྱིར་དངོས་པོ་ཆོས་ཅན། དེ་ཐམས་
ཅད་ ཀྱི་ རང་ བཞིན་སྟོང་པར་མི་འཐད་པར་ཐལ། རྣམ་པ་དུ་མའི་ཆོས་རྣམས་ཀྱི་རང་
བཞིན་མཐོང་བའི་ཕྱིར་རོ། །
བཞི་པ་མིང་ཡོད་པས་རང་བཞིན་གྱི་སྟོང་པ་མི་འཐད་པ་ནི། གལ་ཏེ་ཆོས་
རྣམས་ཀྱི་རང་བཞིན་མེད་ན་རང་བཞིན་མེད་ཅེས་བྱ་བའི་མིང་ཡང་ཆོས་ཅན། ཆོས་དེ་
ཐམས་ཅད་བཞིན་དུ་རང་བཞིན་མེད་པར་འགྱུར། ཐམས་ཅད་ཀྱི་ནང་དུ་འདུས་པ་ཉིད་
ཡིན་པའི་ཕྱིར། འདོད་པར་མི་ནུས་པས་ན་དངོས་པོ་རྣམས་ཆོས་ཅན། རང་བཞིན་ཡོད་
དེ༑ རྗོད་བྱེད་ཀྱི་མིང་སྲིད་པའི་ཕྱིར། ཁྱབ་པ་ཡོད། མིང་གདགས་པའི་གཞི་མེད་པའི་
མིང་འགའ་ཡང་མེད་པའི་ཕྱིར་རོ། །དེས་ན་དེ་སྟོང་པ་མིན་ཏེ། རང་བཞིན་ཡོད་པའི་ཕྱིར།
དེའི་ཕྱིར་ཐམས་ཅད་རང་བཞིན་མེད་པས་སྟོང་ཞེས་སྨྲས་པ་མི་རུང་ངོ༌། །
360

རྩོད་པ་བཟློག་པའི་འགྲེལ་པ་སྨྲ་བ་ངན་སེལ།
ལྔ་པ་ཆོས་ལ་མི་སྲིད་པའི་རང་བཞིན་མི་རིགས་པ་ནི། གཞི་མེད་པའི་མིང་
དུ་གྱུར་ན་མི་རུང་ངོ་སྙམ་ནས་རང་བཞིན་ཡོད་ལ་དེ་ཆོས་རྣམས་ལ་མི་སྲིད་པས་ཆོས་
རྣམས་རང་བཞིན་གྱིས་སྟོང་ཞིང་མིང་གཞི་མེད་མ་ཡིན་ནོ་སྙམ་ན་ཡང༌། རང་བཞིན་འདི་
ཆོས་ཅན། གང་གི་རང་བཞིན་ཡིན་པ་བསྟན་པར་རིགས་པར་ཐལ། རང་བཞིན་ཡིན་ལ་
ཆོས་རྣམས་ཀྱི་རང་བཞིན་མིན་པའི་ཕྱིར། ཐལ་བ་ལས་བསྟན་མི་ནུས་པའི་ཕྱིར་